आशा छ, साझा यातायातलाई जस्तै प्रस्तावित भन्सार सुविधाले निजी क्षेत्रलाई पनि आकर्षित गर्नेछ। तोकिएको मापदण्ड अनुसारका सवारी साधन तथा तोकिएको समयतालिका अनुसार चौडा सडकमा ठूलो बस चलाउने हो भने तत्कालै यसको फाइदा व्यवसायी, यात्रु तथा वातावरण र अर्थतन्त्रले अनुभूति गर्नेछ। सबैभन्दा राम्रो उपाय भनेको वर्तमान व्यवसायीहरूले क्लस्टरिङ (सामूहिकीकरण) गर्दै सरकारको निर्देशन र नियमनमा सञ्जाल बनाउने हो। यसो गर्दा इलेक्ट्रोनिक टिकेटिङ तथा ‘स्मार्ट कार्ड’ प्रयोग गर्दा बस यातायातको प्रयोग ह्वात्तै बढ्नेछ भने ‘स्याटलाइट ट्रयाकिङ’ देखि ट्रान्सफर टिकट इत्यादि सबै प्रयोगमा ल्याउन धेरै समय कुर्नुपर्ने छैन। यस्तै भोलिका बस तथा बस स्टप सुविधासम्पन्न हुनेछन्, बालमैत्री, ह्वीलचेयरमैत्री हुनेछन् र सबेरैदेखि अबेरसम्म चल्नेछन् पनि।
